b'\n_START_ARTICLE_\nJuozas Blu\xc5\xbeas\n_START_SECTION_\nBiografija\n_START_PARAGRAPH_\nBaig\xc4\x97 Kraki\xc5\xb3 gimnazij\xc4\x85. 1946\xc2\xa0m. prad\xc4\x97jo studijuoti Vytauto Did\xc5\xbeiojo universiteto Medicinos fakultete, 1952\xc2\xa0m. su pagyrimu baig\xc4\x97 Kauno medicinos instituto (KMI) Gydom\xc4\x85j\xc4\xaf fakultet\xc4\x85. Nusi\xc5\xb3stas dirbti \xc4\xaf Pskovo srities Palkinsko rajonin\xc4\x99 ligonin\xc4\x99 terapeutu. 1955\xc2\xa0m. pakviestas \xc4\xaf KMI terapijos specialyb\xc4\x97s aspirant\xc5\xabr\xc4\x85, 1958\xc2\xa0m. medicinos moksl\xc5\xb3 kandidatas. 1958\xe2\x80\x931992\xc2\xa0m. d\xc4\x97st\xc4\x97 KMI (nuo 1989\xc2\xa0m. Kauno medicinos akademija), nuo 1971\xc2\xa0m. profesorius. 1968\xc2\xa0m. medicinos moksl\xc5\xb3 daktaras. 1971\xe2\x80\x931972\xc2\xa0m. tobulinosi Anglijoje, Danijoje ir \xc5\xa0vedijoje. 1972\xe2\x80\x931975\xc2\xa0m. \xc5\xa0irdies ir kraujagysli\xc5\xb3 sistemos fiziologijos ir patologijos instituto direktoriaus pavaduotojas mokslo reikalams, 1975\xe2\x80\x931992\xc2\xa0m. instituto direktorius. 1979\xe2\x80\x931992\xc2\xa0m. Respublikinio mokslinio ir praktinio kardiologijos centro vadovas, nuo 1982\xc2\xa0m. LSSR sveikatos apsaugos ministerijos neetatinis vyr. kardiologas. _NEWLINE_Kardiologijos tarnybos Lietuvoje organizatorius, 1984\xe2\x80\x931999\xc2\xa0m. Lietuvos kardiolog\xc5\xb3 draugijos pirmininkas. 1991\xc2\xa0m. i\xc5\xa1rinktas Europos kardiolog\xc5\xb3 draugijos (ESC Fellows) garb\xc4\x97s nariu. Palaidotas Petra\xc5\xa1i\xc5\xabn\xc5\xb3 kapin\xc4\x97se._NEWLINE_\xc5\xbdmona Aldona Blu\xc5\xbeien\xc4\x97, dukt\xc4\x97 Ina Blu\xc5\xbeait\xc4\x97.\n_START_SECTION_\nMokslin\xc4\x97 veikla\n_START_PARAGRAPH_\nMokslinio darbo svarbiausia sritis\xc2\xa0\xe2\x80\x93 sergan\xc4\x8di\xc5\xb3j\xc5\xb3 \xc5\xa1irdies ligomis stacionarinio ir reabilitacinio gydymo sistemos suk\xc5\xabrimas bei \xc4\xafdiegimas. Tyr\xc4\x97 staigios mirties gr\xc4\x97sm\xc4\x97s atpa\xc5\xbeinim\xc4\x85. Vienas pirm\xc5\xb3j\xc5\xb3 Lietuvoje prad\xc4\x97jo gydyti miokardo infarkt\xc4\x85 antikoaguliantais ir fibrolizin\xc4\x97mis med\xc5\xbeiagomis. Jo iniciatyva Kaune prad\xc4\x97tas gaminti trombinas ir fibrinolizinas. Kartu su bendradarbiais suk\xc5\xabr\xc4\x97 originali\xc5\xb3 medicinos aparat\xc5\xb3, prietais\xc5\xb3 ir kompiuterin\xc4\x97s automatin\xc4\x97s analiz\xc4\x97s sistem\xc5\xb3. Suk\xc5\xabr\xc4\x97 original\xc5\xb3 tromboelastograf\xc4\x85 kraujo kre\xc5\xa1umui tirti.  Prietaisas buvo demonstruojamas tarptautin\xc4\x97se parodose Londone ir Pary\xc5\xbeiuje. 1968\xc2\xa0m. bendradarbiaujant su Kauno politechnikos instituto ultragarso laboratorija prad\xc4\x97jo kraujo tyrimus ultragarsiniu interferometru. Kartu su Elektronikos instituto medicinos skyriumi buvo konstruojami elektronin\xc4\x97s aparat\xc5\xabros kompleksai ilgalaikei sunki\xc5\xb3 ligoni\xc5\xb3 b\xc5\xabklei steb\xc4\x97ti ir \xc5\xa1irdies ritmo sutrikimams nustatyti._NEWLINE_Jam vadovaujant ir konsultuojant sukurtos reabilitacinio gydymo mokslin\xc4\x97s-praktin\xc4\x97s baz\xc4\x97s Elektr\xc4\x97nuose ir Vir\xc5\xa1u\xc5\xbeiglyje, parengta ir apginta daugiau kaip 30 daktaro disertacij\xc5\xb3 bei habilitacini\xc5\xb3 darb\xc5\xb3, paskelbti 526 moksliniai darbai, para\xc5\xa1ytos kelios monografijos, i\xc5\xa1leista keliolika jo redaguot\xc5\xb3 mokslini\xc5\xb3 leidini\xc5\xb3.'